«Giauda l’amur e ta protegia cunter Aids» – ina nova ediziun da l’OSL
Carnet d’infurmaziun davart l’amur, la sexualitad, la prevenziun ed Aids

(sr) Quests dis è cumparì il nov carnet da l’OSL cun il num «Giauda l’amur e ta protegia
cunter Aids». Il carnet è vegnì scrit da Velia Stoppa, d’Andrea Ruckstuhl e da Roger Staub e tracta il tema amur, sexualitad, prevenziun ed Aids. El duai dar infurmaziuns als giuvenils interessads ed è vegnì edì en rumantsch grischun. Il carnet è in carnet tut spezial cun dapli paginas che usità e cun illustraziuns en colur. «L’amur è in’intimitad geniala, adina nova, adina autra. Il sex è in’obsessiun excitanta, adina autra, adina nova.» Cun quels pleds entra il carnet en la tematica da l’amur, da la sexualitad, da prevenziun e da Aids. Il carnet di co, nua, cura e pertge ch’ins po amar u avair sex e vul cuntanscher ils giuvenils. Perquai è el cumparì tar l’Ovra svizra da lectura per la giuventetgna (OSL). In sguard el carnet mussa dentant ch’el na vul betg dar recepts, mabain datti respostas sin dumondas che preoccupeschan il giuvenil en connex cun il sex e l’amur. El è dentant era adattà per geniturs e magisters che chattan en il carnet ideas ed impuls per discutar cun lur uffants, cun ils scolars ni cun glieud giuvna insumma. «Prevenziun ed Aids èn temas che pertutgan nus tuts, quai ton giuvenils e creschids, umens e dunnas», uschia sa ins leger el cudesch vinavant. Pir cura ch’ins «sappia co duvrar ils meds da prevenziun possia ins propi giudair il sex». Uschè vegnan pia er preschentads ils meds da prevenziun e lur avantatgs e disavantatgs per ils giuvenils. 

Grev da chattar ils dretgs pleds
En il carnet fa ins er attent sin ils pleds per discurrer d’amur e da sex. I saja «grev da chattar ils dretg pleds per discurrer davart la tematica». Per part tunian las expressiuns memia medicinal u memia scort, autras puspè memia vulgar. Il cudesch tschertga ina via entamez. I saja er pussibel d’inventar novs pleds e discutar davart lur significaziun. Quai saja –  segund il carnet – ina metoda divertenta che possia «simplifitgar discussiuns delicatas ». L’avertadad è impurtanta. En connex cun la tematica da l’amur e dil sex di il carnet che l’avertadad saja impurtanta. Ella creeschia confidenza. Perquai èn er adina puspè dumondas da chattar che duain animar tar ina discussiun. Uschè duain ils giuvenils daventar averts envers sasez ed ils auters. Quai saja era ina buna premissa per enconuscher meglier sasez ed ils cunfins da l’amur e dil sex. En quai connex vegnan er tractadas tematicas sco sex per daners ni sex e violenza. 

Metodas da prevenziun e posts da cussegliar
Il carnet cuntegn er ina survista da las metodas da prevenziun adattadas per giuvenils u betg adattadas. Qua vegn er declerà tge metoda che prevegn d’ina gravidanza, da Aids u dad autras malsognas sexualas. Medemamain vegn er l’applicaziun da las differentas metodas explitgada. A la fin dal carnet sa chatta in register cun adressas da posts da cussegliaziun tar las differentas tematicas en connex cun l’amur ed il sex. Plinavant sa il giuvenil er s’infurmar davart cudeschs da giuvenils tar il medem tema. Il carnet po vegnir retratg tar la Lia Rumantscha per il pretsch da 3.90 francs u tar ils vendiders regiunals.